તરૂણના મિત્રોના નિવેદનમાં ઘટસ્ફોટ થયો કે, તરૂણને એક રેડિયો સ્ટેશનની આર.જે સાથે પ્રેમ હતો. બન્ને લગ્ન કરવા માંગતા હતા..! તપાસ અધિકારીને આંચકો લાગ્યો, હત્યાના કારણની શંકા ગઈ કે, હત્યા વેલેન્ટાઈન ડે પર થઈ છે. શું તરૂણે સજનીની હત્યા કરી તેની પ્રેમિકાને ગીફ્ટ આપી છે? તરૂણને તાત્કાલીક પોલીસ સ્ટેશન બોલાવાયો. પોલીસ તરૂણને લેવા તેના ઘરે પહોંચી ત્યારે પોલીસની ઉતાવળ જોઈ તરૂણ સમજી ગયો કે, વાત કંઈક બીજી જ છે. તે પોલીસકર્મીઓ સાથે પોલીસ સ્ટેશન જવાની જગ્યાએ તબિયત લથડી છે તેમ કહી પહેલા હોસ્પિટલ પહોંચ્યો. તરૂણ હોસ્પિટલમાં દાખલ થતા જ પોલીસે હોસ્પિટલ બહાર પહેરો ગોઠવી દીધો. તરૂણને રજા અપાય કે તરત જ તેને પકડી પાડવાની જવાબદારી પી.એસ.આઈ એમ.એમ.ઝાલાને સોંપાઈ. તરૂણ પણ જાણી ચુક્યો હતો કે, તેને પકડી લેવા માટે પોલીસે હોસ્પિટલ પર જાપ્તો ગોઠવી દીધો છે. બીજા દિવસે સવારે પોલીસકર્મીઓ તરૂણને હોસ્પિટલમાં મળવા ગયા ત્યારે તે હોસ્પિટલમાં પોતાની પથારીમાંથી ન હતો. હોસ્પિટલના બાથરૂમ તપાસ્યા ત્યાં પણ ન મળ્યો. બહાર આગલા દિવસથી પોલીસ જાપ્તો હતો તેને બહાર નીકળતા પણ પોલીસે જોયો ન હતો.